’ꞌA̱án ngaya‑la̱ yá je‑la̱ toò uva;
jè Na̱ꞌèn‑na̱ xi síxáko̱.
Ngatsꞌiì chrja‑la̱ yá uva xi i̱tꞌaà tsꞌa̱n nchrobátꞌaà‑ne xi mìkiì ojà‑la̱ toò,
Na̱ꞌèn‑na̱ otetꞌaà‑né;
koa̱ jñà xi ojà‑la̱ toò,
ta sítsjeè‑né,
mé‑ne nga ìsa̱ ndaà ko̱ja̱‑la̱ toò.
Jñò,
jyeé kꞌoa̱sꞌín kjòtsjeè‑nò xi i̱tꞌaà tsꞌe̱ ꞌén xi o̱kixan‑nò.
Jñò,
mochjeén‑né nga ya̱ ki̱tsa̱jnako̱ kjitꞌaà‑ná koa̱ ꞌa̱n,
ya̱á kóti̱jnako̱ kjitꞌaà‑nò.
Jngoò chrja‑la̱ yá toò uva,
mìkiì ko̱ja̱‑la̱ toò tsà mìkiì ꞌñó tjítꞌaà jè yá je‑la̱.
I̱tꞌaà tsa̱jòn,
kꞌoa̱ ti̱sꞌín tjín,
nìmé xi sꞌe̱en tsà mì ꞌa̱n ki̱tsa̱jnako̱ kjitꞌaà‑ná.
’ꞌA̱n‑ná xi yá je‑la̱ toò uva,
jñò‑nó xi chrja‑la̱.
Jè xi ꞌa̱n kíjnako̱ kjitꞌaà‑na̱ ko̱ ꞌa̱n kóti̱jnako̱ kjitꞌaà,
ndaà jchán ko̱ja̱‑la̱ toò.
Ta̱nga ni̱mé xi sꞌe̱en tsà titsa̱jnatꞌaàxìn‑ná.
Jè xi mìtsà ꞌa̱n kíjnako̱ kjitꞌaà‑na,
kꞌoa̱á sꞌín tjáxìn koni chrja‑la̱ yá xi nìmé toò ojà‑la̱;
kꞌe̱ nga jye xì,
maxkó‑né i̱kjoàn sinchájiìn niꞌín nga tì.
’Jñò,
tsà ya̱ ki̱tsa̱jnako̱ kjitꞌaà‑ná,
koa̱ tsà kixi̱ ki̱tsa̱jnako̱o ꞌén‑na̱ xi ꞌa̱n tsakoòya‑nò,
ti̱jé ni̱ta̱ mé xi mejèn‑nò,
kꞌoa̱á sꞌín ki̱tasòn‑nò koni sꞌín kixón.
Kꞌoa̱á sꞌín ma‑ne jcha̱‑la̱ kjoa̱jeya‑la̱ Na̱ꞌèn‑na̱ kꞌe̱ nga ꞌñó kjìn toò ko̱ja̱‑nò ko̱ kꞌoa̱á sꞌín ma‑ne nga ꞌya‑la̱ nga kixi̱ kjoa̱ nga ya̱ chìtaꞌyàtꞌaà‑ná.
Koni sꞌín matsjakeè‑na̱ Na̱ꞌèn‑na̱,
jñò,
ꞌa̱n,
kꞌoa̱ ti̱sꞌín matsjake̱‑nò.
Mochjeén‑né nga kꞌoa̱sꞌín titsa̱jnako̱ kjitꞌaà kjoa̱ tsjacha‑na̱.
Tsà si̱kitasòn kjo̱tíxoma‑na̱,
ya̱á ki̱tsa̱jnajñoò kjitꞌaà kjoa̱ tsjacha‑na̱.
ꞌA̱n,
kꞌoa̱á ti̱sꞌín sìkitasoàn kjo̱tíxoma‑la̱ Na̱ꞌèn‑na̱ ko̱ ya̱á tìjna̱jñaà kjitꞌaà kjoa̱tsjacha‑la̱.
’Jñò,
kꞌoa̱á sꞌín chjàko̱‑nò mé‑ne si̱jnajiìn‑ne ini̱ma̱‑nò kjo̱tsja xi ꞌa̱n tjín‑na ko̱ nguì ndaà sꞌe̱‑nò kjo̱tsja.
Kjo̱tíxoma‑na̱ xi ꞌa̱n tsjaà‑nò,
jè‑né nga ti̱tsjacha xinguio̱o nga jngoò ìjngoò,
koni ꞌa̱n matsjake̱‑nò.
Jè xi̱ta̱ xi biyaàtjì ngajo‑la̱ amigo‑la̱,
jè‑né xi ìsa̱ ꞌñó matsjakeè xíkjín.
Jñò‑nó xi amigo‑na̱ xan‑nò,
tsà si̱kitasòn koni sꞌín bìnè‑nò.
Mì ti̱ chi̱ꞌnda‑na̱ xan‑nò nga jè chi̱ꞌnda mìkiì beè mé xi sꞌín nei‑la̱.
Amigo tsꞌa̱án xan‑nò nga jyeé tsibeno̱jmíya yije‑nò kjoa̱ xi tsakóya‑na̱ Na̱ꞌèn‑na̱.
Mìtsà jñò kichjaàjiìn‑ná,
ta̱ saà ꞌa̱n jaàjiìn‑nò.
Kitsjaà‑nò xá nga konguió mé‑ne nga ndaà si̱xá‑nò.
Jè xá‑nò si̱jna‑né ni̱ta̱ kjé‑ne,
mé‑ne kꞌe̱ nga mé xi si̱jé‑là Na̱ꞌèn‑na̱ xi i̱tꞌaà tsꞌa̱n,
tsjá‑nò.
Jè kjo̱tíxoma xi ꞌñó tìbìnè‑nò:
Nga tjòcha jcha̱a xinguio̱o nga jngoò ìjngoò.